Japetus Steenstrup, hans Liv og Virksomhed. 533 
Som end videre hørende ind under Steenstrups soranske 
Virksomhed maa jeg henpege til hans Opdagelse, at vore al- 
mindelige brune Frøer (Rana temporaria) i Virkeligheden vare 
to Arter, som han foreløbig benævnede Bana oxyrrhinus og 
Rana platyrrhinus. Spørgsmaalet, som først er behandlet i vor 
Oversigt (1846), kan synes mindre betydeligt, men har dog sin 
Betydning i og for sig og har haft sin Indflydelse paa Studiet 
af Paddernes Dyreklasse. Iøvrigt havde Steenstrup ogsaa senere 
Anledning til at vende tilbage til dette Æmne. Hans Udtalelser 
derom findes i «den naturhistoriske Forening»s «Videnskabelige 
Meddelelser» (1869). 
Allerede i 1842 var Steenstrup bleven valgt til Medlem af 
Videnskabernes Selskabs saakaldte fysiske Klasse. Om Efter- 
aaret 1845 døde Zoologiens Repræsentant ved Universitetet, 
Etatsraad Reinhardt; Steenstrup blev udnævnt til hans Efter- 
følger og tiltraadte denne Plads i Foraaret 1846. Hvis der var 
andre, ældre Zoologer, som mente eller mentes at have kunnet 
gøre Krav paa denne vigtige Stilling, er det i al Fald vist, at 
ingen anden Ansøgning derom indkom til Styrelsen, en Kon- 
kurrence fandt ikke Sted af nogen Art, Steenstrup maatte be- 
tragtes som «selvskreven» til denne Plads. At Steenstrup blev 
valgt til Medlem af Bestyrelsen for «den naturhistoriske For- 
ening», i hvilken han virkede i mange Aar, særligt som Leder 
af dens videnskabelige Liv, dens Diskussioner 0.s.v., var ikke 
mindre selvfølgeligt. At Steenstrups Virksomhed maatte faa en 
vis flersidig Karakter, var saaledes paa Forhaand givet og stemte 
godt med hans forudgaaende Udvikling, hans Natur og Tilbøje- 
lighed. At hans Virksomhed som Medlem af Videnskabernes 
Selskab var betydelig, vil være Medlemmerne bekendt; efter 
Forchhammers Død blev han (1866) valgt til dets Sekretær, en 
Plads, der efter den Praxis, der havde udviklet sig, og efter 
vor daværende Præsidents Udsagn var af ikke mindre Vigtighed 
for Selskabet end selve Præsidentens. Steenstrup udfoldede 
her en betydelig Virksomhed i Henseende til Sekretariatets 
13 
